
Profiad Addysgu Proffesiynol: Adfyfyrio ar Ddysgu ac Addysgu
Mae Cwricwlwm Cymru yn mynnu y dylai dysgwyr brofi ystod o brofiadau ieithyddol er mwyn gallu datblygu eu sgiliau ym maes llafaredd, darllen ac ysgrifennu (Llywodraeth Cymru, 2016). Felly mewn ymateb i ofynion y Llywodraeth, datblygwyd cynllun gwaith “Perswadio” i sicrhau bod gan bob dysgwr y cyfle i ddatblygu eu sgiliau o fewn tri llinyn y cwricwlwm. Y dasg asesu ar gyfer yr uned hon oedd creu taflen berswadiol i farchnata Cymru. Er hynny, mae’r cynllun gwaith yn rhoi’r cyfle i ddysgwyr arbrofi gydag iaith berswadio mewn amrywiaeth o gyd-destunau, yn unol â gofynion y Llywodraeth. Mae’r Llywodraeth yn tanlinellu pwysigrwydd rhoi’r cyfle i ddysgwyr ymarfer ar lafar cyn ysgrifennu (Llywodraeth Cymru, 2016). Atgyfnerthir hyn gan adroddiad Dyfodol Llwyddiannus a ddywed fod datblygu sgiliau llafar dysgwyr yn hanfodol ar gyfer y broses o ddysgu (Donaldson, 2015). Mae gwers gyntaf y cynllun gwaith yn canolbwyntio ar ddefnyddio’r technegau perswadio ar lafar cyn datblygu’r gallu i ddefnyddio iaith berswadio yn ysgrifenedig ar draws cyfres o wersi dilynol. 
Er nad wyf wedi cynllunio gwers sy’n canolbwyntio ar sgiliau llafaredd hyd yn hyn yn fy mhrofiad dysgu proffesiynol, rwyf wedi sicrhau bod elfennau o hyn ar gael i’r dysgwyr yn ystod y gwersi. Enghraifft o hyn fyddai gwers ar y gerdd ‘Hen Daid’ gyda dosbarth blwyddyn 9. Rhannwyd y gerdd yn ôl ei phum llun. Roedd 4 grŵp cartref gydag o leiaf 5 disgybl. Roedd pob grŵp yn gallu cymysg. Yn sgil penodi rôl i bob aelod, aeth pob disgybl i grŵp penodol yn ôl ei gyfrifoldeb a gweithio gyda’r disgyblion eraill i ddeall cynnwys y darn penodol hwnnw o’r gerdd. Wedyn, dychwelsant i’w grwpiau cartref a throsglwyddo’r hyn a ddysgant ar lafar i weddill y grŵp. Roedd hyn yn rhan o gyfres o wersi sy’n arwain at dasg ysgrifennu estynedig ar gymharu dwy gerdd. Felly yn y wers hon, roedd pob disgybl wedi mynegi cynnwys y gerdd ar lafar cyn gorfod ei esbonio ar bapur.  
Mae Cwricwlwm Cymru wedi ei greu trwy gyfuniad o raglen o sgiliau pwnc penodol a’r sgiliau sydd yn y Fframwaith Llythrennedd a Rhifedd (FfLlRh). Cynlluniwyd y meicrowers ei hun gan ganolbwyntio ar sgiliau darllen yn benodol. Mae’r Fframwaith Llythrennedd a Rhifedd yn disgrifio gwahanol strategaethau darllen: ‘darllen cyflym, darllen agos, anodi, rhagfynegi, i gip darllen (sgimio)’ (Llywodraeth Cymru, 2016, t. 22). Roedd tasgau’r wers wedi’u cynllunio i annog defnydd y strategaethau hyn: anododd y dysgwyr enghreifftiau o dechnegau perswadio mewn darn marchnata; defnyddiasant sgiliau cip darllen a rhagfynegi i ddyfalu pwrpas a chynulleidfa taflenni gwybodaeth cyn eu darllen yn agos i ddarganfod technegau perswadio ar waith. Hefyd, o ran sgiliau darllen pwnc penodol, mae’r cwricwlwm yn gofyn i ddysgwyr allu adnabod a deall nodweddion amrywiaeth o destunau ac felly dyma oedd un o amcanion y meicrowers. 
Dogfen arall gan y Llywodraeth a ddylanwadodd ar ddewis y testunau oedd y Cwricwlwm Cymreig. Mae’r Cwricwlwm Cymreig yn gorfodi cyfleoedd i ddysgwyr datblygu eu gwybodaeth a dealltwriaeth o Gymru o ran ei diwylliant, ei heconomi, ei hamgylchedd, ei hanes a’r Gymraeg (Llywodraeth Cymru, 2013). Pwysleisir mor bwysig yw bod cyd-destun Cymreig ar draws y cwricwlwm cenedlaethol (Llywodraeth Cymru, 2013). Er mwyn sicrhau bod y cyfleoedd hyn ar gael yn ystod y meicrowers, dewisais daflenni gwybodaeth sy’n marchnata Cymru ac felly sy’n codi ymwybyddiaeth y dysgwyr o’r hyn sydd ar gael iddynt yng Nghymru. Roedd hefyd elfennau o’r Cwricwlwm Cymreig ar waith yn y daflen gymorth “Technegau Perswadio” lle y defnyddiwyd enghreifftiau sy’n gysylltiedig â Chymru i fodelu defnydd o’r technegau. Er enghraifft, wrth drafod ailadrodd, dyfynnwyd yr anthem genedlaethol “Gwlad, gwlad, pleidiol wyf i’m gwlad.”
Dogfen arall sydd â chysylltiad agos â’r Cwricwlwm Cymreig yw strategaeth y Llywodraeth i gyrraedd miliwn o siaradwyr Cymraeg erbyn 2050 (Llywodraeth Cymru, 2017). Mae addysg yn chwarae rôl hanfodol yn y weledigaeth hon. Mae’r Llywodraeth yn pwysleisio mor bwysig yw bod dysgwyr yn gadael yr ysgol gyda’r gallu i ddefnyddio’r Gymraeg yn hyderus ac yn effeithiol ac ein bod yn  ‘arfogi siaradwyr i wneud penderfyniadau a fydd yn help iddynt ddefnyddio’r Gymraeg yn y dyfodol.’(Llywodraeth Cymru, 2017, t. 21) Cymraeg fel arf cyfathrebu yw pwyslais y strategaeth ac felly dyma un o’r rhesymau y tu ôl sicrhau bod pob disgybl yn y gwersi yn cael ei annog i ddefnyddio’r Gymraeg ar lafar y tu fewn a'r tu allan i’r dosbarth. 
Mae lluniadaethwyr yn deall dysgu fel proses o adeiladu ar wybodaeth, dealltwriaeth, sgiliau ac agweddau blaenorol dysgwyr (Pritchard, 2014). Disgrifiodd Jean Piaget ddatblygiad plant o fewn 4 cam adeiladol gan ddechrau gyda dysgu trwy gyffwrdd nes bod y plentyn yn cyrraedd y gallu i ddeall a meddwl am syniadau haniaethol, a rhesymu ar lafar (Bates, 2016). Credai Piaget mai trwy’r broses o aeddfedu y mae plant yn datblygu sgiliau meddwl uwch ac felly nid yw plentyn yn gallu symud i’r cam nesaf o ddysgu nes ei fod yn y cyfnod priodol o aeddfedrwydd biolegol (Mujis, 2011). Yn wahanol i Piaget, mae lluniadaethwyr cymdeithasol yn pwysleisio rôl eraill yn y gymuned yn y broses o ddysgu. Mae theorïau Vygotsky yn disgrifio ‘Zone of Proximal Development’ (ZPD) sef y gwagle rhwng gwybodaeth a dealltwriaeth bresennol y dysgwr a’r lefel nesaf o ddealltwriaeth, ac mae o fewn y ZDP y mae dysgu effeithiol yn digwydd gyda chymorth person mwy gwybodus (Pritchard, 2014). Dyma anghytuno gyda’r syniad bod plentyn yn dysgu’n annibynnol ac anghytuno bod aeddfedrwydd biolegol y plentyn yn ei gyfyngu i un cyfnod o ddysgu.  
Teg byddai’n dweud felly y dylai athrawon anelu am addysgu o fewn ZPD y disgybl. Hynny yw, os ydy’r plentyn yn gweithio o fewn ei wybodaeth bresennol heb gael ei ymestyn, ni fydd cynnydd. Ar y llaw arall, os fydd athro yn gosod y gwaith yn y cyfnod nesaf o ddealltwriaeth, heb adeiladu cymorth o fewn y ZDP, ni fydd y plentyn yn llwyddo. Gwelwn gyswllt amlwg rhwng syniadaeth Vygotsky a “comfort zone”, “struggle zone”, a “panic zone” a ddisgrifiwyd ym mhennod un Making Every Lesson Count (Allison and Tharby, 2015, p. 16). Yn y “comfort zone” mae’r plentyn yn gweithio o fewn ei wybodaeth bresennol. Yn y “struggle zone”, mae’r plentyn yn cael ei herio, ond nid yw’r her yn achos gormod o straen ar y plentyn. Yn y “panic zone”, mae’r her wedi’i osod yn rhy uchel ac mae’r plentyn yn ceisio gweithio y tu fas i’w allu presennol. Yn y “panic zone”, mae’r meddwl yn derbyn gormod o wybodaeth newydd na all ei phrosesu (Allison and Tharby, 2015). 
Gan ystyried hyn, defnyddiwyd lefelau cyrhaeddiad y dysgwyr ochr yn ochr â lefelau Cwricwlwm Cymru er mwyn gosod y gwaith o fewn y “struggle zone”. Gan mai sefyllfa wers ffug oedd hon, nid oedd lefelau’r “dysgwyr” yn y wers yn cyd-fynd â’r wybodaeth a ddarparwyd o flaen llaw. Er hynny, gan fod rhai cyd-fyfyrwyr nad oedd yn arbenigwyr yn y Gymraeg, roedd yn bosib gweld i raddau sut y mae dysgwyr yn ymdopi gyda gwaith sydd y tu allan o’u “comfort zone” a gellid gweld o hunanasesiadau’r dysgwyr yn nodi bod y dysgwyr wedi gwneud cynnydd. 
Mae anelu’r gwaith fel bod y dysgwyr yn gweithio o fewn y “struggle zone” yn un o’r pethau rwyf wedi gweld yn her wrth gynllunio a dysgu dosbarth gallu cymysg lle y mae llawer iawn o’r dosbarth â gallu is, a’r gwahaniaeth rhwng cyrhaeddiad a dealltwriaeth rhyngddynt a’r rhai gyda gallu uwch yn eithaf sylweddol. Roedd hyn yn un o’r pwyntiau a drafodwyd yn sgil arsylwad ffurfiol gan fod tasg gyntaf y daflen waith yn hawdd iawn i rai ond roedd angen yr arweiniad ar eraill i allu cwblhau gweddill y daflen. Un ffordd o gwmpas hyn efallai byddai gadael i’r disgyblion sy’n fwy hyderus ddewis i symud yn syth ymlaen at y tasgau mwy heriol. 
Er mwyn i’r plentyn allu weithio yn ei ZPD neu’r “struggle zone” a gwneud cynnydd tuag at gyrraedd ei botensial neu’r cam nesaf o ddysgu, dywed Bruner (1996, dyfynwyd yn Walker 2014, t.11) fod darparu “sgaffald” i’r plentyn yn hollbwysig: ‘As a teacher, you do not wait for readiness to happen; you foster or ‘scaffold’ it by deepening the child’s powers at the stage where you find them him or her now’. Datblygwyd sgaffaldio fel adwaith i syniadau Vygotsky, ac mae tair nodwedd benodol i’r gwaith hwn sef bod y dysgu yn digwydd trwy ryngweithio â pherson mwy gwybodus; bod y dysgu yn digwydd yn ZPD y dysgwr a bod y sgaffald yn cael ei dynnu ar y moment priodol (Beed et al., 1991). 
Hawdd yw gweld dylanwad lluniadaeth cymdeithasol ar fy addysgu proffesiynol. Trwy weithio mewn grwpiau o allu cymysg yn y wers honno ar ‘Hen Daid’, roedd yr elfen hon o ddysgu oddi wrth berson mwy gwybodus ar waith yn amlwg.  Roedd hyn yn wir hefyd am y meicrowers a oedd yn gofyn i ddysgwyr (mewn grwpiau gallu cymysg) cyd-weithio ar baru technegau a’u diffiniadau yn gyntaf. Yn yr ail dasg, roedd gweithio yn unigol yn opsiynol ac felly gallai’r dysgwyr droi at eu cyfoedion am gymorth. Yn y drydedd dasg, gofynnais i’r disgyblion weithio mewn parau i ddarganfod technegau mewn taflenni gwybodaeth. Roedd y dasg olaf wedi’i chynllunio fel gwaith unigol ac felly dyma’r pwynt lle y tynnwyd y sgaffald. Er bod y meicrowers yn cynnwys elfen o gydweithio gydag eraill, byddai’r wers wedi’i chyfoethogi gan sicrhau bod gwaith grŵp yn hytrach na’r undonedd sy’n dod wrth wneud gwaith pâr yn gyson trwy’r wers. Awgryma Thorn a Bennett (2011) fod dechrau gyda gwaith grŵp a symud ymlaen at waith unigol yn cynnig cefnogaeth i’r dysgwyr llai galluog ac yn herio’r rhai mwy galluog i ddysgu’n rhyngweithiol. 
Mae sgaffaldio ar waith yn gyson trwy’r cynllun gwaith a chynllun y wers a addysgwyd. Dechreuwyd y wers gan dynnu ar wybodaeth flaenorol y dysgwyr. Tasg baru technegau a’u diffiniadau oedd y dasg tanio. Roedd y dasg wedi’i chynllunio er mwyn adolygu’r hyn a ddysgwyd yn y gwersi blaenorol ond hefyd i dynnu sylw’r dysgwyr o ddechrau’r wers. Yn sgil hyn, aethant ati i ddarganfod y technegau hyn mewn darn marchnata byr. Roedd darn gyda’r technegau wedi’u huwcholeuo ar gael i bob dysgwr ei ddefnyddio yn ôl yr angen ond nid oedd yr atebion ar gael. Yn sgil cwblhau’r dasg hon, symudodd y dysgwyr ymlaen at werthuso taflenni marchnata go iawn gan ddefnyddio ystod o strategaethau darllen, a thrwy ddarganfod technegau perswadio yn y testunau hynny. Cynlluniwyd y wers fel bod pob tasg yn adeiladu ar waith y dasg flaenorol. 
Mae strwythur y wers yn adlewyrchu syniadau David Ausubel sy’n credu bod rhaid integreiddio gwybodaeth newydd i mewn i’r wybodaeth a ddysgwyd eisoes a bod y wybodaeth yn cael ei hehangu yn raddol ac yn adeiladol (Bates, 2016, p. 52). Mae hyn yn wahanol i waith Bruner sy’n pwysleisio dysgu trwy ddarganfod yn hytrach na thrwy strwythur adeiladol fel yn achos Ausubel (Bates, 2016, p. 53). Rwyf wedi pwyso yn gyson ar syniadau Ausubel wrth gynllunio gwersi yn yr ysgol. Er enghraifft, wrth gynllunio gwers ar ymson i flwyddyn 8, roedd y dasg tanio yn gofyn iddynt adalw nodweddion ymson o’u gwaith ym mlwyddyn 7. Wedyn gofynnais iddynt ddarllen dau baragraff ac esbonio pa un o’r paragraffau sy’n enghraifft o ymson a pham. Yn sgil hyn, roedd y disgyblion wedi darllen enghraifft o ymson hir gan ei werthuso yn ôl y meini prawf llwyddiant. Er mwyn cynnwys syniadau Bruner yn y wers, gallwn fod wedi gofyn i’r disgyblion roi’r meini prawf llwyddiant yn lle fy mod yn rhoi rhestr iddynt. Gallai hwn fod wedi annog dealltwriaeth well o nodweddion ymson. 
Enghraifft o wahaniaethu yw’r gefnogaeth a oedd ar gael trwy gydweithio gyda chyfoedion. Yn The Lazy Teacher's Handbook, mae'r awdur yn pwysleisio bod gwahaniaethu yn rhan arferol o ddysgu ac o bob wers (Smith, 2017). Mae David Tom a Peter Bennet hefyd yn cytuno gyda'r sylwad hwn gan ddweud bod gwahaniaethu yn rhan hollbwysig o addsygu gan ei bod yn ceisio  'cater for the differences that make individuals unique' (Thorn and Bennett, 2011, p. 116) Rhan o'r hyn sy'n gwneud disgyblion yn unigryw yw'r profiadau y maent wedi cael y tu fas i'r dosbarth a'r diddordebau a'r tueddfrydau sydd ganddynt. Mae pob un o'r llyfrau'n pwysleisio mor bwysig yw adnabod y disgyblion ac ystyried y pethau hyn wrth gynllunio  ar gyfer gwahaniaeth a gwahaniaethu ar y pryd o fewn y dosbarth. Mae rhaid bod y nod tymor byr yn ddigon eang fel ei fod yn berthnasol i bob disgybl ac mae rhaid ystyried pa weithgareddau sydd yn mynd I'w helpu i gyrraedd y nod. Cam cyntaf gwahaniaethu yw gosod nod clir a disgwyliadau uchel: 'High expectations are in place because you set the bar high to start with. You then differentiate downwards as you experiment with the most suitable strategy to hoist each individual child up' (Allison and Tharby, 2015, t. 19). Er hynny, ac fel trafodwyd eisoes, mae’n rhaid inni fod yn ofalus wrth osod her gan y gallai rhoi gormod o bwysau ar y disgyblion, ac yn sgil hyn, cael effaith negyddol ar eu dysgu (Allison and Tharby, 2015).
Mae Wiliam a Leahy (2015) hefyd yn pwysleisio’r angen am ddechrau gan osod nod ac amcanion clir i bob wers cyn ei chynllunio a’i haddysgu ac hefyd mor bwysig yw bod disgyblion yn gwybod y nod a’r canlyniad disgwyliedig. Felly dyma oedd cam cyntaf cynllunio’r meicrowers. Ar ôl ystyried y dasg ar ddiwedd y cynllun gwaith ac adeiladwaith y gwersi blaenorol, yr hyn a benderfynais fel nod ac amcanion y wers oedd: 
· Bydd pawb yn gallu adnabod nodweddion iaith taflenni perswadio’n well.  
· Bydd rhai dysgwyr wedi ystyried effaith technegau perswadio ar y gynulleidfa. 
· Bydd pawb wedi defnyddio o leiaf 5 techneg perswadio’n ysgrifenedig i berswadio rhywun i ymweld â’u hoff le yng Nghymru. 
[bookmark: _GoBack]Mae hyn yn esbonio beth yw disgwyliadau’r wers a hefyd rhannwyd hwy gyda’r disgyblion ar lafar ac yn ysgrifenedig ar eu taflenni sydd yn arfer dda yn ôl Wiliam a Leahy (2015). Gan hunanasesu eu gwaith ar ddiwedd y meicrowers, cyfeiriodd rhai dysgwyr at yr amcanion hyn sy’n cadarnhau gwerth rhannu’r amcanion er mwyn dangos disgwyliadau clir i’r dosbarth.  Er hynny, gan ystyried ei ddiffiniadau o amcanion clir a dryslyd (Wiliam a Leahy, 2015) a’r angen am osod nod ac amcanion eang (Titchmarsh, 2013) gellid dadlau bod y trydydd nod yn rhy gyfyngedig. Yn ôl Wiliam a Leahy (2015), ni ddylid cynnwys cyd-destun y dysgu yn y nod ac amcanion am fod hyn yn amharu ar allu’r disgyblion i drosglwyddo’r sgiliau i gyd-destunau eraill. Felly un ffordd o wella’r gwaith byddai newid y trydydd amcan i “bydd pawb wedi defnyddio technegau perswadio’n ysgrifenedig” fel ei bod yn eang ac yn dangos i’r dysgwyr bod modd defnyddio iaith berswadio mewn cyd-destunau eraill. 
Er bod dal angen datblygu’r syniadau hyn yn fy mhrofiad dysgu proffesiynol, mae dylanwad yr agweddau hyn ar fy nghynllunio ac addysgu yn amlwg. Er enghraifft, amcan un wers gyda dosbarth blwyddyn 7 oedd adolygu’r treiglad meddal a deall sut i’w ddefnyddio ar ôl arddodiaid. Mae hyn yn ddigon eang fel bod y disgyblion yn gweld bod defnyddio’r treiglad meddal ar ôl arddodiaid yn berthnasol ym mhob sefyllfa, naill ai yn ysgrifenedig neu ar lafar. Er hynny, bydd rhaid sicrhau bod nod ac amcanion pob gwers yn glir ac yn drosglwyddadwy yn y dyfodol. 
Un o’r prif bwyntiau a bwysleisir gan nifer o ysgolheigion yw’r angen am adnabod ein disgyblion ac adnabod eu hanghenion personol (Allison and Tharby, 2015; Capel et al., 2013; Thorn and Bennett, 2011). Mae hyn yn fwy nag gwybod enwau, ond hefyd deall beth yw eu hanghenion dysgu, eu diddordebau, eu cefndir ieithyddol i enwi ond rhai agweddau. Un ffordd amlwg o flaen-gynllunio ar gyfer anghenion a diddordebau personol y dysgwyr yn y meicrowers oedd rhoi dewis o destunau iddynt. Roedd hyn yn ffordd o annog diddordeb y dysgwyr yn y dasg ac hefyd bod y dysgwyr yn gallu gwahaniaethu i’w hunain trwy ddewis her priodol. Dywed Smith (2017) fod rhoi dewis i’r dysgwyr yn eu helpu i fod yn rhan o’r broses ac felly deall y broses o wahaniaethu ond hefyd bod rhoi’r dewis i’r dysgwyr yn mynd i sicrhau bod yr her wedi’i osod ar y lefel iawn. Pe tawn yn ailaddysgu’r wers hon, gallwn ddatblygu ar y syniad hwn trwy ofyn i’r disgyblion ddod â’u testunau eu hunain i’r wers. 
Ffordd arall o wahaniaethu yn ystod y wers oedd darparu adnoddau priodol ar gyfer y disgybl gyda nam ar y golwg. Roedd hawl gan y disgybl hwn gael yr adnoddau i gyd mewn ffont Comic Sans ar faint 18. Roedd darparu’r taflenni gwaith ac adnoddau Powerpoint gyda’r nodweddion hyn yn hawdd. Er mwyn osgoi tynnu sylw at y ffaith bod gan y disgybl penodol hwn anghenion ychwanegol, roedd pob disgybl yn y dosbarth wedi cael yr un adnoddau. Wrth drafod gyda chyd-fyfyrwyr ar ddiwedd y sesiwn, mae’n debyg nad oedd neb wedi sylwi ar hyn ac felly dyma gadarnhau bod y gwahaniaethu wedi llwyddo. 
Yn ogystal â darparu adnoddau mewn ffont penodol, roedd hefyd yn rhaid darganfod ffordd o roi mynediad i dasg werthuso taflenni gwybodaeth gan nad oedd rhain ar gael mewn print bras. Treialais ddefnyddio cyfrifiadur gyda chopïau digidol o’r testunau fel bod y disgybl yn gallu swmio yn ôl yr angen. Roedd hyn wedi gweithio’n effeithiol yn y meicrowers ac felly byddwn yn hapus i ddefnyddio’r dechneg hon mewn cyd-destun dosbarth ysgol. Rwyf wedi gwneud defnydd o gopïau digidol eisoes yn y dosbarth gan fod un disgybl ym mlwyddyn 9 yn defnyddio gliniadur mewn gwersi. Cyn dechrau defnyddio’r gliniadur, yn aml nid oedd y disgybl hwn ar dasg yn ystod y wers. Rwyf wedi gweld cynnydd yn ei gyfraniad i’r gwersi diweddar wrth roi copïau digidol o’r daflen waith iddo. 
Un dechneg na ddefnyddiais yn ystod y meicrowers oedd gwahaniaethu trwy wahanol daflenni gwaith. Gan ddod i adnabod y disgyblion mewn dosbarth blwyddyn 7, rwyf wedi gallu cydnabod bod rhai o’r dosbarth angen cymorth a chefnogaeth sylweddol i gwblhau tasgau ysgrifenedig. Roedd un disgybl yn y dosbarth sydd yn dibynnu ar yr athro am ran fwyaf o’r wers ac felly nid oedd yn gorffen llawer iawn o’r gwaith. Er mwyn sicrhau bod pawb yn gallu cwblhau’r dasg ysgrifennu asesedig, creais daflen wahaniaethol. Roedd un daflen yn darparu cymorth trwy eirfa ac roedd y daflen wahaniaethol yn cynnig cefnogaeth ychwanegol trwy ddechreuadau brawddegau a strwythuro’r gwaith. Roedd y daflen hon wedi llwyddo i roi cefnogaeth ar y lefel iawn fel bod y disgybl penodol hwnnw wedi gallu cwblhau’r dasg yn annibynnol.
Hyd yn hyn, rwyf wedi gweld bod gosod y her ar y lefel cywir a gwahaniaethu yn hollbwysig ar gyfer sicrhau bod disgyblion yn weithgar yn ystod y gwersi. Oherwydd natur ffug y meicrowers, nid oeddwn wedi ystyried strategaethau rheoli dosbarth wrth gynllunio’r wers. Er hynny, roedd elfennau o ymddygiadaeth ar waith yn y wers trwy ddefnydd amserydd ac amseru’r tasgau yn gyson a oedd yn creu naws gweithgar i’r wers. 
Mae damcaniaethau ymddygiadaeth yn pwyso’n gryf ar gyflyru ac atgyfnerthu cadarnhaol a negyddol er mwyn gweld yr ymddygiad dymunol fel canlyniad (Bates, 2016). Rwyf wedi parhau gyda defnydd yr amserydd yn ystod y gwersi sydd yn helpu llif y wers. Er hynny, mae gwybod os ydy’r amser yn ddigonol yn gallu bod yn anodd. Gan ystyried yr adborth rwyf wedi cael hyd yn hyn, un o’r pethau y bydd angen i fi weithio arnynt yw amseru’n gyson trwy’r wers er mwyn sicrhau amser ar ddiwedd y wers i adfyfyrio ar yr hyn a ddysgwyd. 
O ran rheoli ymddygiad yn ystod y wers, rwyf wedi treialu ddau ddull penodol. Un ohonynt yw cyfrif codi llaw a chyfrif ‘5, 4, 3, 2, 1’  gael sylw’r dosbarth a thawelwch. Mae hyn yn ddull effeithiol ac mae’n bosib gweld cyflyru ar waith gan fod y disgyblion yn dawel cyn gorffen cyfrif, yn aml iawn. Dull arall yw trwy gwrdd â’r disgyblion wrth ddrws yr ystafell gan eu croesawu a dosbarthu taflenni iddynt. Mae hyn yn effeithiol gan ei fod yn sicrhau bod pawb yn dod mewn i’r wers ac yn barod ar gyfer y dasg ar yr un pryd. Mae’n cymryd llai o amser ar ddechrau’r wers i dawelu’r dosbarth hwn na’r dosbarthiadau sydd yn dod yn syth mewn i’r dosbarth wrth gyrraedd. Mae hwn yn ddull hoffwn gyflwyno i’r dosbarthiadau eraill.
Gan ystyried yr hyn a drafodwyd yn y traethawd hwn, fy mhrofiadau dysgu proffesiynol a’r adborth rwyf wedi derbyn hyd yn hyn y prif syniadau rwyf wedi dysgu yw mor bwysig yw’r berthynas rhwng yr athro a’r disgyblion a phwysigrwydd adnabod y disgyblion a’u anghenion. Mae adnabod y dysgwyr a gwahaniaethu ar eu cyfer yn angenrheidiol ar gyfer cyrraedd safonau SAC. Rhan o hyn yw asesu ar gyfer dysgu yn gyson yn y dosbarth trwy gwestiynu a gwaith y dysgwyr yn allweddol ar gyfer gweld cynnydd yn y disgyblion. Hefyd mae creu naws gweithgar o ddechrau’r wers yn bwysig iawn er mwyn sicrhau bod y tasgau yn cael eu cyflawni a bod llai o broblemau o ran ymddygiad yn codi. Yn olaf, gall ddulliau ymddygiadaeth, fel amseru yn gyson, helpu tuag at yr amcan o addysgu gwers effeithiol lle y mae pob dysgwr yn elwa arni. 

DYDDIAD TARGED


	

	

	

	


	Gwahaniaethau ar lefel priodol i bob dysgwr  (S1.1 a S3.2.4)

	
(i) Arsylwi athrawon mwy profiadol i weld enghreifftiau o arfer dda. 
(ii) Treialu gwahanol strategaethau gwahaniaethu
	
(i) Bydd pob dysgwr yn cael ei herio gan y gwaith
(ii) Bydd dysgwyr yn gweithio’n fwy annibynnol
	


	


Amseru yn gyson trwy’r wers er mwyn sicrhau clo effeithiol sy’n asesu cynnydd disgyblion (S.3.3.7)




Defnyddio strategaethau rheoli dosbarth yn effeithiol ((S.3.3.9)




	

(i) Defnyddio amserydd yn ystod corff canol y wers
(ii) Cynllunio fel bod yr amser yn ddigonol. 
(iii) Datblygu’r hyder i wybod pryd sy’n addas i symud ymlaen neu beidio.


(i) Gweithio ar dôn fy llais a phresenoldeb yn y gwersi
(ii) Datblygu dealltwriaeth well o system disgyblu’r ysgol
(iii) Treialu gwahanol strategaethau rheoli ymddygiad
	


(i) Bydd digon o amser ar ddiwedd y wers i gloi yn effeithiol
(ii) Bydd y tasgau yn cael eu cyflawni o fewn amser priodol


(i) Bydd y dysgwyr yn rhoi eu sylw i mi pa fo disgwyl
(ii) Bydd llai o amharu ar y wers
(iii) Bydd amseru’r gwersi yn gwella

